રામ એ ભારતીય સંસ્કૃતિનું પ્રાણકેન્દ્ર છે. ભારતની જનતાના હૃદયના સમ્રાટ છે શ્રીરામ. ભારતના લોકો માટે ‘રામ’ એ ફક્ત અક્ષરો નથી, પણ આસ્થા છે. ‘રામ’ એ ભારતીય જન માટે સાક્ષાત્ ઇશ્વરનો પર્યાય છે અને આ પ્રભુરૂપે જ રામ સૌના જીવન સાથે એકરૂપ અને ઓતપ્રોત થઇ ગયેલ છે અને તેથી જ ‘રામ રાખે તેને કોણ ચાખે’, ‘રામ રાખે તેમ રહીએ’, ‘રામભરોસે’, ‘ઘટઘટમાં રામ વસે છે’ વગેરે પ્રકારના શબ્દપ્રયોગોનો ઠેરઠેર ઉપયોગ થતો જોવા મળે છે.